Document ID: 32015R0002

KOMISIJAS DELEĢĒTĀ REGULA (ES) 2015/2
(2014. gada 30. septembris),
ar ko papildina Eiropas Parlamenta un Padomes Regulu (EK) Nr. 1060/2009 attiecībā uz regulatīvajiem tehniskajiem standartiem par tās informācijas izklāstu, kuru kredītreitingu aģentūras dara pieejamu Eiropas Vērtspapīru un tirgu iestādei
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2009. gada 16. septembra Regulu (EK) Nr. 1060/2009 par kredītreitingu aģentūrām (1) un jo īpaši tās 21. panta 4. punkta trešo daļu un 21. panta 4.a punkta trešo daļu,
tā kā:
(1)
Regulas (EK) Nr. 1060/2009 11.a panta 1. punktā paredzēts, ka reģistrētām un sertificētām kredītreitingu aģentūrām, ja tās sniedz kredītreitingu vai reitinga prognozi, jāiesniedz informācija par reitingu Eiropas Vērtspapīru un tirgu iestādei (EVTI). Šī prasība neattiecas uz reitingiem, kas tiek sagatavoti un izpausti tikai ieguldītājiem par samaksu. EVTI jāpublicē kredītreitingu aģentūru iesniegtā reitingu informācija publiskā tīmekļa vietnē, ko sauc par Eiropas Reitingu rādītāju platformu (ERP). Tāpēc būtu jāparedz noteikumi attiecībā uz tās informācijas saturu un izklāstu, kura kredītreitingu aģentūrām jādara pieejama EVTI publicēšanai ERP.
(2)
Turklāt Regulas (EK) Nr. 1060/2009 11. panta 2. punktā un 21. panta 4. punkta e) apakšpunktā paredzēts, ka kredītreitingu aģentūrām jāiesniedz EVTI informācija par savas iepriekšējās darbības datiem un informācija pastāvīgās uzraudzības vajadzībām. Minētās informācijas saturs un izklāsts ir paredzēts attiecīgi Komisijas Deleģētajā regulā (ES) Nr. 448/2012 (2) un Komisijas Deleģētajā regulā (ES) Nr. 446/2012 (3). Lai nodrošinātu, ka EVTI var efektīvāk apstrādāt datus, un reģistrētām un sertificētām kredītreitingu aģentūrām atvieglotu datu sniegšanu, būtu jānosaka integrētas pārskatu sniegšanas prasības attiecībā uz visiem datiem, kuri reģistrētām un sertificētām kredītreitingu aģentūrām būtu jāiesniedz EVTI. Tāpēc šajā regulā ir paredzēti noteikumi par datiem, kuri jāiesniedz ERP vajadzībām, par informāciju, kas jādara pieejama par iepriekšējo darbību saistībā ar EVTI izveidoto centrālo repozitoriju, un par informāciju, kura kredītreitingu aģentūrām būtu periodiski jāiesniedz EVTI kredītreitingu aģentūru pastāvīgās uzraudzības vajadzībām. Tāpēc ar šo regulu tiek atcelta Deleģētā regula (ES) Nr. 448/2012 un Deleģētā regula (ES) Nr. 446/2012. EVTI būtu jāintegrē vienā EVTI datubāzē visi dati, kurus kredītreitingu aģentūras sniedz ERP vajadzībām, centrālajam repozitorijam un kredītreitingu aģentūru pastāvīgās uzraudzības vajadzībām.
(3)
Lai nodrošinātu, ka ERP tiek atspoguļota tāda jaunākā informācija par reitingu noteikšanas darbībām, kas nav informācija, kura tiek izpausta tikai ieguldītājiem par samaksu, ir jāapraksta sniedzamie dati, tostarp vērtējamā instrumenta vai juridiskās personas reitings un prognoze, paziņojumi presei, kuri saistīti ar reitingu noteikšanas darbībām, pārskati, kas saistīti ar valstu reitingu noteikšanas darbībām, reitingu noteikšanas darbības veids un publicēšanas datums un laiks. Paziņojumos presei tiek sniegta informācija par galvenajiem elementiem, kas ir reitingu lēmumu pamatā. ERP ir centralizēta piekļuves vieta, kurā reitingu lietotāji var iegūt jaunāko reitingu informāciju, turklāt tādējādi tiek samazinātas informācijas iegūšanas izmaksas, nodrošinot visaptverošu priekšstatu par dažādajiem izsniegtajiem reitingiem par katru vērtējamo juridisko personu vai instrumentu.
(4)
Lai nodrošinātu visaptverošu pārskatu par visiem reitingiem, kurus vienai un tai pašai vērtējamajai juridiskajai personai vai instrumentam piešķīrušas dažādas kredītreitingu aģentūras, kredītreitingu aģentūrām, sniedzot reitingu datus EVTI, būtu jāizmanto vienoti vērtējamās juridiskās personas un instrumenta identifikatori. Tādējādi, lai identificētu vērtējamās juridiskās personas, emitentus, iniciatorus un kredītreitingu aģentūras, vienīgā starptautiskā unikālās identifikācijas metode ir starptautiskais juridiskās personas identifikators (LEI).
(5)
Lai nodrošinātu, ka ERP izvietotā informācija ir atjaunināta, reitingu informācija būtu jāapkopo un jāpublicē katru dienu, lai reizi dienā varētu veikt ERP atjaunināšanu ārpus Savienībā parastā darba laika.
(6)
Lai EVTI varētu nekavējoties reaģēt, ja konstatēta faktiska vai iespējama neatbilstība Regulai (EK) Nr. 1060/2009, reģistrētu un sertificētu kredītreitingu aģentūru sniegtajai reitingu informācijai vajadzētu dot iespēju EVTI rūpīgi uzraudzīt kredītreitingu aģentūru rīcību un darbības. Tādēļ reitingu dati būtu jāsniedz EVTI katru mēnesi. Taču, lai nodrošinātu proporcionalitāti, kredītreitingu aģentūrām, kurās ir mazāk nekā 50 darbinieku un kuras neietilpst uzņēmumu grupā, vajadzētu atļaut iesniegt reitingu datus reizi divos mēnešos. Tomēr EVTI vajadzētu būt iespējai pieprasīt minētajām kredītreitingu aģentūrām arī ikmēneša pārskatus, ņemot vērā reitingu skaitu un veidu, tostarp kredītanalīzes sarežģītību, vērtējamo instrumentu vai emitentu svarīgumu, kā arī reitingu izmantojamību regulatīviem mērķiem.
(7)
Lai dati netiktu sniegti dubulti, EVTI īstenotajā pastāvīgajā uzraudzībā būtu jāizmanto jau ERP vajadzībām sniegtie dati. Kredītreitingu aģentūrām būtu arī jānosaka prasība pastāvīgās uzraudzības vajadzībām sniegt informāciju par tiem kredītreitingiem un reitingu prognozēm, kuras nav sniegtas ERP vajadzībām.
(8)
EVTI vajadzētu izmantot datus, kas sniegti ERP un pastāvīgās uzraudzības vajadzībām, lai iegūtu informāciju par iepriekšējās darbības datiem, kas tai būtu jādara pieejama centrālajā repozitorijā saskaņā ar Regulas (EK) Nr. 1060/2009 11. panta 2. punktu. Lai veicinātu salīdzināmību un nodrošinātu atbilstību datiem, kas jau iesniegti saskaņā ar Deleģēto regulu (ES) Nr. 448/2012, jaunajām sertificētajām kredītreitingu aģentūrām būtu jāiesniedz dati par vismaz desmit gadiem pirms to sertifikācijas vai par periodu kopš darbības sākuma. Sertificētajām kredītreitingu aģentūrām nebūtu jāiesniedz šie dati (daļēji vai pilnībā), ja tās var parādīt, ka tā nebūtu samērīga prasība, ņemot vērā to apjomu un sarežģītību.
(9)
Kredītreitingu aģentūrām, kuras ietilpst kredītreitingu aģentūru grupā, būtu reitingu dati EVTI jāiesniedz atsevišķi vai arī jāpilnvaro viena no pārējām grupas aģentūrām sniegt datus to vārdā. Taču, ņemot vērā kredītreitingu aģentūru organizācijas augsto integrācijas pakāpi Savienības līmenī un nolūkā sekmēt statistikas izpratni, kredītreitingu aģentūras tiek mudinātas sniegt pārskatus centralizēti visas grupas līmenī.
(10)
EVTI veiktās pastāvīgās uzraudzības vajadzībām un lai publicētu kredītreitingu aģentūru iepriekšējās darbības pārskatus, kredītreitingu aģentūras var arī brīvprātīgi iesniegt EVTI tādus kredītreitingus, ko sniegušas trešo valstu kredītreitingu aģentūras, kuras ietilpst tajā pašā kredītreitingu aģentūru grupā, un kas nav apstiprināti saskaņā ar Regulas (EK) Nr. 1060/2009 4. panta 3. punktu.
(11)
Sniedzot datus, kredītreitingu aģentūrām būtu jāklasificē sniegtie kredītreitingi un reitingu prognozes šādās dažādās kategorijās: reitinga veida un apakšklasifikāciju dalījums, piemēram, sektors, nozare vai aktīvu klase, vai emitenta un emisijas veida dalījums. Minētās kategorijas pamatojas uz EVTI iepriekšējo reitingu datu vākšanas pieredzi un nepieciešamību uzraudzīt kredītreitingu datus.
(12)
Lai paredzētu noteikumus par pārskatu sniegšanu par tādu jaunu finanšu instrumentu kredītreitingiem, kas varētu rasties finanšu inovācijas rezultātā, būtu jāiekļauj kategorija pārskatā “Citi finanšu instrumenti”. Turklāt uzņēmumu reitingu un strukturēto finanšu instrumentu reitingu kategorijā arī vajadzētu būt vēl “citai” kategorijai, kurā iekļaut visus jaunos uzņēmumu emisiju vai strukturēto finanšu instrumentu veidus, kurus nevar klasificēt esošajās kategorijās.
(13)
Lai EVTI varētu izveidot ERP un lai kredītreitingu aģentūrām būtu pietiekami daudz laika pielāgot iekšējās sistēmas jaunajām pārskatu sniegšanas prasībām, kredītreitingu aģentūrām būtu jāiesniedz pirmais pārskats līdz 2016. gada 1. janvārim. Lai nodrošinātu saskaņā ar šo regulu iesniegto datu salīdzināmību un nepārtrauktību, pirmajā pārskatā būtu jāiekļauj dati par visiem reitingiem, kas sniegti un nav atcelti līdz 2015. gada 21. jūnijam. Turklāt pirmajā pārskatā būtu jāiekļauj dati par kredītreitingiem un reitingu prognozēm, ko kredītreitingu aģentūras sniegušas no 2015. gada 21. jūnija līdz 2016. gada 1. janvārim. Pirmajā pārskatā būtu jāiekļauj tāda paša veida dati kā reitingu dati, kas pēc tam jāiesniedz ik dienas.
(14)
Lai EVTI varētu datus saņemt un automātiski apstrādāt iekšējās sistēmās, iesniedzamie dati būtu jāapkopo standarta formātā. Iespējams, ka tehniskā progresa rezultātā EVTI būs jāatjaunina tehniskās pārskatu sniegšanas instrukcijas, kas attiecas uz kredītreitingu aģentūru sniedzamo datņu nosūtīšanu vai formātu, un par to būs jāinformē īpašos paziņojumos vai pamatnostādnēs.
(15)
Šī regula ir balstīta uz regulatīvo tehnisko standartu projektu, ko EVTI iesniegusi Komisijā saskaņā ar Eiropas Parlamenta un Padomes Regulas (ES) Nr. 1095/2010 (4) 10. pantu.
(16)
EVTI ir veikusi atklātu sabiedrisku apspriešanu par regulatīvo tehnisko standartu projektu, uz kuru ir balstīta šī regula, izanalizējusi iespējamās saistītās izmaksas un ieguvumus un lūgusi saskaņā ar Regulas (ES) Nr. 1095/2010 37. pantu izveidotās Vērtspapīru un tirgu nozares ieinteresēto personu grupas viedokli.
(17)
Lai izpildītu Eiropas Parlamenta un Padomes Regulas (ES) Nr. 462/2013 (5) 2. panta 3. punkta noteikumus, šī regula būtu jāpiemēro no 2015. gada 21. jūnija,
IR PIEŅĒMUSI ŠO REGULU.
1. pants
Sniedzamie dati
1. Kredītreitingu aģentūras iesniedz datus par visiem sniegtajiem vai apstiprinātajiem kredītreitingiem vai reitingu prognozēm saskaņā ar 8., 9. un 11. pantu. Kredītreitingu aģentūras iesniedz visus kredītreitingus un reitingu prognozes par vērtējamo juridisko personu un attiecīgā gadījumā - par visiem emitētajiem parāda instrumentiem.
2. Kredītreitingu aģentūras nodrošina EVTI iesniegto datu precizitāti, pilnīgumu un pieejamību un to, ka pārskati tiek iesniegti saskaņā ar 8., 9. un 11. pantu, izmantojot atbilstošas sistēmas, kuras izstrādātas, pamatojoties uz EVTI sniegtajām tehniskajām instrukcijām.
3. Kredītreitingu aģentūras nekavējoties informē EVTI par visiem ārkārtas apstākļiem, kas var uz laiku nepieļaut vai aizkavēt šajā regulā paredzēto pārskatu iesniegšanu.
4. Attiecībā uz kredītreitingu aģentūru grupām katras grupas dalībnieki var pilnvarot vienu dalībnieku to vārdā iesniegt šajā regulā prasītos pārskatus. Katru kredītreitingu aģentūru, kuras vārdā ir iesniegts šāds pārskats, norāda datos, kurus iesniedz EVTI.
5. Regulas (EK) Nr. 1060/2009 11. panta 2. punkta un 21. panta 4. punkta e) apakšpunkta vajadzībām kredītreitingu aģentūra, kas sniedz pārskatu grupas vārdā, var iekļaut datus par kredītreitingiem un reitingu prognozēm, kuras sniegušas trešās valsts kredītreitingu aģentūras, kas ietilpst tajā pašā grupā, un kuras nav apstiprinātas. Ja kredītreitingu aģentūra nesniedz pārskatu par šiem datiem, tā kvalitatīvo datu pārskatā sniedz paskaidrojumu šīs regulas I pielikuma 1. daļas 1. tabulas 9. un 10. ailē.
6. Kredītreitingu aģentūras publisko katra norādītā kredītreitinga vai reitinga prognozes pasūtījuma statusu, precizējot, vai tas ir nepasūtīts reitings ar piedalīšanos vai nepasūtīts reitings bez piedalīšanās, saskaņā ar Regulas (EK) Nr. 1060/2009 10. panta 5. punktu.
2. pants
Pārskati par saistību neizpildes statusu un atcelšana
1. Kredītreitingu aģentūra norāda saistību neizpildi attiecībā uz reitingu I pielikuma 2. daļas 2. tabulas 6. un 13. ailē, ja ir noticis kāds no šiem notikumiem:
a)
reitings norāda, ka saistību neizpilde ir notikusi atbilstīgi kredītreitingu aģentūras saistību neizpildes definīcijai;
b)
reitings ir atcelts, jo vērtējamā juridiskā persona ir maksātnespējīga vai notiek parādu pārstrukturēšana;
c)
ir cits gadījums, un kredītreitingu aģentūra uzskata, ka vērtējamā juridiskā persona nespēj pildīt saistības vai vērtējamā instrumenta saistības netiek pildītas, ir ievērojami pasliktinājies to stāvoklis vai radusies cita līdzvērtīga situācija.
2. Ja ir atcelts pārskatā norādīts reitings, tā iemeslu norāda I pielikuma 2. daļas 2. tabulas 11. ailē.
3. pants
Reitingu veidi
Ja tiek sniegts pārskats par kredītreitingiem vai reitingu prognozēm, kredītreitingu aģentūras tos klasificē kā vienu no šādiem reitingu veidiem:
a)
uzņēmumu reitingi;
b)
strukturēto finanšu instrumentu reitingi;
c)
valsts un publiskā sektora finanšu reitingi;
d)
citi finanšu instrumenti.
4. pants
Uzņēmumu reitingi
1. Ja tiek sniegts pārskats par uzņēmumu reitingiem, kredītreitingu aģentūras tos klasificē vienā no šādiem nozares segmentiem:
a)
finanšu iestādes, tostarp bankas, brokeri un dīleri;
b)
apdrošināšana;
c)
visi citi uzņēmumi vai emitenti, kas nav iekļauti a) un b) apakšpunktā.
2. Kredītreitingu aģentūras klasificē uzņēmumu emisijas kā vienu no šādiem emisiju veidiem:
a)
obligācijas;
b)
segtās obligācijas, kas minētas Eiropas Parlamenta un Padomes Direktīvas 2009/65/EK (6) 52. panta 4. punktā un kas atbilst Eiropas Parlamenta un Padomes Regulas (ES) Nr. 575/2013 (7) 129. panta 1. līdz 3. punktā, 6. un 7. punktā noteiktajām prasībām;
c)
citu veidu segtās obligācijas, kuru gadījumā kredītreitingu aģentūras kredītreitingu sniegšanai ir izmantojušas īpašu segtajām obligācijām paredzētu metodoloģiju, modeļus vai galvenos reitingu pieņēmumus un kuras nav iekļautas b) apakšpunktā;
d)
cita veida uzņēmumu emisijas, kas nav iekļautas a), b) un c) apakšpunktā.
3. Vērtējamās juridiskās personas vai tās emisiju valsts kods I pielikuma 2. daļas 1. tabulas 10. ailē ir juridiskās personas juridiskās adreses valsts kods.
5. pants
Strukturēto finanšu instrumentu reitingi
1. Strukturēto finanšu instrumentu reitingi attiecas uz finanšu instrumentu vai citiem aktīviem, kas rodas Regulas (ES) Nr. 575/2013 4. panta 1. punkta 61. apakšpunktā minētā vērtspapīrošanas darījumā vai shēmā.
2. Ja tiek sniegts pārskats par strukturēto finanšu instrumentu reitingiem, kredītreitingu aģentūras tos klasificē vienā no šādām aktīvu klasēm:
a)
ar aktīviem nodrošināti vērtspapīri, tostarp automobiļa, kuģa, lidmašīnas iegādes aizdevumi, studentu aizdevumi, patēriņa aizdevumi, aizdevumi mazajiem un vidējiem uzņēmumiem, veselības aprūpes aizdevumi, aizdevumi saliekamo māju iegādei, aizdevumi filmu uzņemšanai, aizdevumi komunālo pakalpojumu apmaksai, aprīkojuma nomas līgumi, kredītkaršu parādi, parādnieka īpašuma apķīlājumtiesības, ienākumus nenesoši aizdevumi, aizdevumi atpūtas transportlīdzekļu iegādei, nomas līgumi fiziskajām personām, nomas līgumi uzņēmumiem un pircēju un pasūtītāju parādi;
b)
ar mājokļu hipotēkām nodrošināti vērtspapīri, tostarp neliela riska un paaugstināta riska ar mājokļu hipotēkām nodrošināti vērtspapīri, un ar mājokļa īpašumtiesībām nodrošināti aizdevumi;
c)
ar komerciālām hipotēkām nodrošināti vērtspapīri, tostarp aizdevumi mazumtirdzniecības telpu vai biroju telpu iegādei, aizdevumi slimnīcu darbības nodrošināšanai, slimnieku aprūpes iestāžu darbības nodrošināšanai, noliktavu darbības nodrošināšanai, viesnīcu darbības nodrošināšanai, veco ļaužu aprūpes namu darbības nodrošināšanai, aizdevumi ražošanas nodrošināšanai un aizdevumi daudzdzīvokļu īpašumu iegādei;
d)
nodrošināti parāda vērtspapīri, tostarp nodrošināti aizdevumu vērtspapīri, ar kredītu nodrošinātas obligācijas, nodrošināti sintētiskie vērtspapīri, viena laidiena nodrošināti parāda vērtspapīri, nodrošināti fondu vērtspapīri, ar aktīviem nodrošinātu vērtspapīru nodrošināti parāda vērtspapīri un nodrošinātu parāda vērtspapīru nodrošināti parāda vērtspapīri;
e)
ar aktīviem nodrošināti komerciāli vērtspapīri;
f)
citi strukturētie finanšu instrumenti, kas nav ietverti a) līdz e) apakšpunktā, tostarp strukturētas segtās obligācijas, strukturēti ieguldījumu instrumenti, ar apdrošināšanu saistīti vērtspapīri un atvasināto instrumentu sabiedrības.
3. Attiecīgā gadījumā kredītreitingu aģentūra I pielikuma 2. daļas 1. tabulas 34. ailē norāda arī to, kurā konkrētā aktīvu apakšklasē ietilpst katrs vērtējamais instruments.
4. Strukturēto finanšu instrumentu valsts kodu norāda I pielikuma 2. daļas 1. tabulas 10. ailē, un tas ir vairākuma pamatā esošo aktīvu juridiskās adreses valsts kods. Ja nav iespējams noteikt juridiskās adreses valsti vairākumam pamatā esošo aktīvu, vērtējamo instrumentu klasificē kā “starptautisku”.
6. pants
Valsts un publiskā sektora finanšu reitingi
1. Ja kredītreitingu aģentūras sniedz pārskatu par datiem, kuri attiecas uz valsts un publiskā sektora juridiskajām personām un pārvalstiskām organizācijām un to emitētajiem parāda instrumentiem, tās klasificē tos vienā no šādiem sektoriem:
a)
valsts, ja vērtējamā juridiskā persona ir valsts vai ja vērtējamā parāda vai finanšu saistību, parāda vērtspapīru vai cita finanšu instrumenta emitents ir valsts vai valsts īpašam nolūkam dibināta sabiedrība, kā minēts Regulas (EK) Nr. 1060/2009 3. panta 1. punkta v) apakšpunkta i) un ii) punktā, un ja reitings attiecas uz valsti;
b)
reģionālā vai vietējās pašvaldības iestāde, ja vērtējamā juridiskā persona ir reģionālā vai vietējās pašvaldības iestāde vai ja vērtējamā parāda vai finanšu saistību, parāda vērtspapīru vai cita finanšu instrumenta emitents ir reģionālā vai vietējās pašvaldības iestāde vai reģionālās vai vietējās pašvaldības iestādes īpašam nolūkam dibināta sabiedrība, kā minēts Regulas (EK) Nr. 1060/2009 3. panta 1. punkta v) apakšpunkta i) un ii) punktā, un ja reitings attiecas uz reģionālo vai vietējās pašvaldības iestādi;
c)
starptautiska finanšu iestāde, kā minēts Regulas (EK) Nr. 1060/2009 3. panta 1. punkta v) apakšpunkta iii) punktā;
d)
pārvalstiska organizācija, piemēram, tādas iestādes, kas nav iekļautas c) apakšpunktā un kuras ir izveidojusi vairāk nekā viena valsts, kuras pieder vairāk nekā vienai valstij un kuras kontrolē vairāk nekā viena valsts, tostarp organizācijas, kas minētas Eiropas Parlamenta un Padomes Regulas (EK) Nr. 1893/2006 (8) I pielikuma U iedaļā;
e)
publiskas struktūras, tostarp tās, kas minētas Regulas (EK) Nr. 1893/2006 I pielikuma O, P un Q iedaļā.
2. Ja starptautisko finanšu iestāžu vai pārvalstisko organizāciju gadījumā nav iespējams konkrētu valsti noteikt kā emisijas valsti, kā norādīts 1. punkta c) un d) apakšpunktā, vērtējamo emitentu klasificē I pielikuma 2. daļas 1. tabulas 10. ailē kā “starptautisku”.
7. pants
Citi finanšu instrumenti
Ja sniedz kredītreitingus vai reitingu prognozes par finanšu instrumentiem, kas definēti Regulas (EK) Nr. 1060/2009 3. panta 1. punkta k) apakšpunktā un ko nevar klasificēt kā uzņēmumu emisiju saskaņā ar šīs regulas 4. panta 2. punktu, kā strukturētos finanšu instrumentus saskaņā ar šīs regulas 5. pantu vai kā valsts un publiskā sektora emisijas saskaņā ar šīs regulas 6. pantu, tos norāda citu finanšu instrumentu kategorijā.
8. pants
Pārskatu sniegšana publicēšanai ERP
1. Kredītreitingu aģentūras iesniedz datus par visiem kredītreitingiem vai reitingu prognozēm saskaņā ar Regulas (EK) Nr. 1060/2009 11.a panta 1. punktu katru reizi, kad tās sniedz vai apstiprina kredītreitingu vai reitinga prognozi, kuru nav paredzēts izpaust tikai ieguldītājiem par samaksu.
2. Par 1. punktā minētajiem kredītreitingiem un reitingu prognozēm, kas sniegtas laikā no plkst. 20.00.00 (pēc Viduseiropas laika (CET)) (9) vienā dienā līdz plkst. 19.59.59 (CET) nākamajā dienā, sniedz pārskatu līdz plkst. 21.59.59 (CET) nākamajā dienā.
3. Par katru kredītreitingu vai reitinga prognozi, kas norādīta saskaņā ar 1. punktu, vienlaikus iesniedz pievienoto paziņojumu presei, kas minēts Regulas (EK) Nr. 1060/2009 I pielikuma D iedaļas I daļas 5. punktā. Ja šis paziņojums presei vispirms tiek sagatavots un iesniegts valodā, kas nav angļu valoda, to attiecīgā gadījumā, kad ir pieejams, var iesniegt arī angļu valodā.
4. Attiecībā uz reitingiem, kas minēti 6. panta 1. punkta a), b) un c) apakšpunktā, iesniedz pievienoto izpētes ziņojumu, kas minēts Regulas (EK) Nr. 1060/2009 I pielikuma D iedaļas III daļas 1. punktā. Ja šis izpētes ziņojums vispirms tiek sagatavots un iesniegts valodā, kas nav angļu valoda, to attiecīgā gadījumā, kad ir pieejams, var iesniegt arī angļu valodā.
9. pants
Pārskatu sniegšana EVTI uzraudzības vajadzībām
1. Kā minēts Regulas (EK) Nr. 1060/2009 21. panta 4. punkta e) apakšpunktā, kredītreitingu aģentūras iesniedz datus par visiem kredītreitingiem un reitingu prognozēm, kas sniegtas vai apstiprinātas, vai sniegtas trešā valstī un nav apstiprinātas, kā minēts 1. panta 5. punktā, tostarp informāciju par visām juridiskajām personām vai parāda instrumentiem, kas iesniegta pirmajai izvērtēšanai vai provizoriskai reitingu noteikšanai, kā paredzēts Regulas (EK) Nr. 1060/2009 I pielikuma D iedaļas I daļas 6. punktā.
2. Par tiem kredītreitingiem un reitingu prognozēm, uz kurām neattiecas 8. pants, kredītreitingu aģentūras katru mēnesi sniedz reitingu datus, kas attiecas uz iepriekšējo kalendāro mēnesi.
3. Kredītreitingu aģentūra, kurā ir mazāk nekā 50 darbinieku un kura nav kredītreitingu aģentūru grupas dalībniece, 2. punktā minētos reitingu datus var iesniegt reizi divos mēnešos, ja vien EVTI nepieprasa sniegt datus katru mēnesi, ņemot vērā sniegto kredītreitingu būtību, sarežģītību un mērogu. Reitingu dati attiecas uz iepriekšējiem diviem kalendārajiem mēnešiem.
4. Reitingu datus, kas minēti 2. punktā, iesniedz EVTI 15 dienu laikā pēc tā perioda beigām, uz kuru attiecas pārskats. Ja mēneša piecpadsmitā diena iekrīt valsts svētku dienā kredītreitingu aģentūras juridiskās adreses valstī vai ja kredītreitingu aģentūra sniedz pārskatu grupas vārdā saskaņā ar 1. panta 4. punktu un mēneša piecpadsmitā diena iekrīt valsts svētku dienā minētās kredītreitingu aģentūras juridiskās adreses valstī, termiņš ir nākamajā darba dienā.
5. Ja 1. punktā minētie kredītreitingi vai reitingu prognozes tika sniegtas iepriekšējā kalendārajā mēnesī, kredītreitingu aģentūrai nav jāsniedz dati.
10. pants
Pārskatu sniegšana iepriekšējās darbības datu vajadzībām
Kredītreitingus, kuri sniegti vai apstiprināti, vai sniegti trešā valstī un nav apstiprināti, kā minēts 1. panta 5. punktā, EVTI izmanto, lai darītu pieejamus iepriekšējās darbības datus saskaņā ar Regulas (EK) Nr. 1060/2009 11. panta 2. punktu un minētās regulas I pielikuma E iedaļas II daļas 1. punktu.
11. pants
Pirmā pārskata sniegšana
1. Līdz 2015. gada 21. jūnijam reģistrētās vai sertificētās kredītreitingu aģentūras sagatavo pirmo pārskatu, kas jāsniedz EVTI līdz 2016. gada 1. janvārim, un ietver visu šādu informāciju:
a)
informācija par visiem kredītreitingiem un reitingu prognozēm, kas minētas 8. un 9. pantā un kas sniegtas un nav atceltas līdz 2015. gada 21. jūnijam;
b)
informācija par visiem kredītreitingiem un reitingu prognozēm, kas minētas 8. un 9. pantā un kas sniegtas laikā no 2015. gada 21. jūnija līdz 2015. gada 31. decembrim.
2. Laikā no 2015. gada 21. jūnija līdz 2015. gada 31. decembrim reģistrētās vai sertificētās kredītreitingu aģentūras izpilda šīs regulas prasības no 2016. gada 1. janvāra. Savā pirmajā pārskatā tās saskaņā ar 8. un 9. pantu norāda visus kredītreitingus un reitingu prognozes, kas tika sniegtas no reģistrācijas vai sertifikācijas datuma.
3. Pēc 2016. gada 1. janvāra reģistrētās vai sertificētās kredītreitingu aģentūras izpilda šīs regulas prasības ne vēlāk kā trīs mēnešus pēc reģistrācijas vai sertifikācijas datuma. Savā pirmajā pārskatā tās saskaņā ar 8. un 9. pantu norāda visus kredītreitingus un reitingu prognozes, kas tika sniegtas no reģistrācijas vai sertifikācijas datuma.
4. Papildus 2. un 3. punktā minētajam pirmajam pārskatam kredītreitingu aģentūra, kas ir sertificēta pēc 2015. gada 21. jūnija, saskaņā ar Regulas (EK) Nr. 1060/2009 11. panta 2. punktu un minētās regulas I pielikuma E iedaļas II daļas 1. punktu sniedz iepriekšējās darbības datus par vismaz desmit gadiem pirms sertifikācijas datuma vai, ja tā sāka reitingu noteikšanas darbību mazāk nekā desmit gadus pirms sertifikācijas datuma, par periodu, kopš tā sāka reitingu noteikšanas darbību. Sertificētajām kredītreitingu aģentūrām nav jāiesniedz minētie dati (daļēji vai pilnībā), ja tās var parādīt, ka tā nebūtu samērīga prasība, ņemot vērā to apjomu un sarežģītību.
12. pants
Datu struktūra
1. Kredītreitingu aģentūras iesniedz EVTI kvalitatīvo datu pārskatus formātā, kas norādīts I pielikuma 1. daļas tabulās, kopā ar pirmo pārskatu par reitingu datiem saskaņā ar 11. pantu. Visas minēto kvalitatīvo datu pārskatu pārmaiņas nekavējoties nosūta EVTI sistēmai kā atjauninājumu, pirms EVTI iesniedz reitingu datus, kurus skar minētās pārmaiņas. Ja kredītreitingu aģentūra iesniedz pārskatu grupas vārdā, kā minēts 1. panta 4. punktā, vienu kvalitatīvo datu pārskatu kopu var iesniegt EVTI.
2. Kredītreitingu aģentūras iesniedz reitingu datu pārskatus par 8., 9. un 11. pantā minētajiem reitingiem I pielikuma 2. daļas tabulās norādītajā formātā.
13. pants
Pārskatu iesniegšanas procedūras
1. Kredītreitingu aģentūras iesniedz kvalitatīvo datu pārskatus un reitingu datu pārskatus, kas minēti 12. pantā, saskaņā ar tehniskajām instrukcijām, ko sniegusi EVTI, un izmantojot EVTI pārskatu sniegšanas sistēmu.
2. Kredītreitingu aģentūras EVTI nosūtītās un saņemtās datnes uzglabā elektroniskā formātā vismaz piecus gadus. Minētās datnes pēc attiecīga pieprasījuma dara pieejamas EVTI.
3. Ja kredītreitingu aģentūra sniegtajos datos konstatē faktu kļūdas, tā bez nepamatotas kavēšanās izlabo attiecīgos datus saskaņā ar tehniskajām instrukcijām, ko sniegusi EVTI.
14. pants
Atcelšana un pārejas noteikumi
1. Ar 2016. gada 1. janvāri atceļ šādas regulas:
a)
Deleģētā regula (ES) Nr. 446/2012;
b)
Deleģētā regula (ES) Nr. 448/2012.
2. Atsauces uz 1. punktā minētajām regulām uzskata par atsaucēm uz šo regulu, un tās lasa saskaņā ar atbilstības tabulu II pielikumā.
3. Datus, kuri līdz 2016. gada 1. janvārim ir iesniegti EVTI saskaņā ar 1. punktā minētajām regulām, uzskata par iesniegtiem saskaņā ar šo regulu, un EVTI tos turpina izmantot saskaņā ar Regulas (EK) Nr. 1060/2009 11. panta 2. punktu un 21. panta 4. punkta e) apakšpunktu un minētās regulas I pielikuma E iedaļas II daļas 1. punktu.
15. pants
Stāšanās spēkā
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
To piemēro no 2015. gada 21. jūnija.
Šī regula uzliek saistības kopumā un ir tieši piemērojama visās dalībvalstīs.
Briselē, 2014. gada 30. septembrī

Labels: 2
4
10
12
15